Kristian Jensen (V), 2001-01-24:
Da netværksredegørelsen blev præsenteret i december måned, var der en overskrift i en avis, der hed, at IT-redegørelsen er en julegave. Det læste jeg, inden jeg læste rapporten, og derfor satte jeg mig ned og begyndte at fundere: Hvad kan være i sådan julegave?
Kan det være sådan lidt teknisk legetøj?
Kan det være et nyt og forbedret samtaleanlæg, der kan øge kommunikationen?
Men nej, det var mest af alt en hjemmestrikket sweater fra moster Birte.
Redegørelsen i år er nemlig ikke det, den var sidste år.
Hvor der sidste år var helt konkrete og klare bud på, hvad det er, regeringen vil lægge frem, hvad det er for initiativer, man vil tage, så er redegørelsen i år en gang sniksnak med luftige tal, luftige ord, og i stedet for at komme med klare bud på, hvilken vej man skal gå, så kommer man med nogle meget overordnede betragtninger.
Det er en redegørelse, som også er blevet overhalet af statsministerens nytårstale, hvor de berømte ord, at Danmark skal være verdens førende IT-nation, blev sagt samme dag, som man fjernede hjemme-pc-ordningen, der har været med til at udbrede pc'erne i de danske hjem.
Venstre deler helt ønsket om at bringe Danmark helt tilbage i front på IT-området, men det kræver, at vi sætter handling bag ordene.
Man kan arbejde, uddanne og underholde sig hjemmefra i stedet for at skulle flytte sig.
Det giver mulighed for at bruge hverdagen til familien og så bruge aftenerne og andet til arbejdet.
Det giver mulighed for, at man kan vælge selv i stedet for at indordne sig under de rammer, som
industrisamfundet satte.
IT øger kort sagt den viden, befolkningen har, og øger de muligheder for kommunikation, som borgerne har.
Nogle tror, at IT vil øge ensomheden.
Det er en bekymring, Venstre ikke deler.
Vi tror på, at vi som mennesker har et behov for kontakt med hinanden, som vi måske ikke får dækket, hvis vi arbejder på nettet, men så søger dækket i vores fritid.
Derimod er vi bekymrede for de muligheder, der er for overvågning, den risiko, der kan være i, at nogen bruger mulighederne til at kigge på borgerne og holde øje med, hvad borgerne beskæftiger sig med.
Der er nogle visioner for Danmark som IT-nation, som er gode, og visioner er gode at have, men tomme ord er skadelige.
Derfor er det meget vigtigt, at vi får bragt den her debat fra vision til virkelighed.
Analysebureauet IDC har målt, at Danmark skulle være på en delt femteplads overgået af samtlige andre nordiske lande, der er medtaget i undersøgelsen, og computermagasinet Wire og Ingeniøren har lavet en rangliste, hvor København ikke er i top, ikke er i top 5, ikke engang er i top 10, men er på en sekstendeplads delt med syv andre. Derfor er der behov for en lang række konkrete tiltag, hvis den vision, der er rigtig, også skal blive til virkelighed.
Venstres bud er, at vi skal sikre udbredelsen.
Det er vigtigt, at pc'er og Internet er noget, der bruges overalt i befolkningen, og derfor ønsker vi, at hjemme-pc-ordningen bliver genoprettet.
Vi vil gerne have, at uddannelsen bliver styrket på IT-området, sådan at studerende får et krav på, at de kan gå til eksamen med en pc.
Vi ønsker, at CIT skal styrkes, da det har vist sig at være det forum, der bedst af alt kan kombinere forskning og kontakt med erhvervslivet.
Vi vil gerne have bredbånd, og vi har endda en gratis idé til ministeren, nemlig at man kan samle en oversigt over, hvor i Danmark der graves i kommunerne, og så kan teleselskaberne få lejlighed til at lægge kabler ned ved siden af, hvor man skal lægge kloak eller andet. Vi vil gerne have, at det bliver muligt for erhvervslivet at få flere iværksættere.
Hvis man kigger på den undersøgelse, som WYATT lavede, så er det netop iværksætterkulturen, der mangler i Danmark. Derfor er vi i Venstre utilfredse med, at den ændring af beskatning af aktieoptioner og især warrants ikke er tilstrækkelig til at hjælpe på problemstillingen med, at danske aktieoptioner og warrants bliver beskattet tidligere, end de gør i konkurrerende lande. Ligeledes vil vi gerne have indført en straksafskrivning på IT-hardware, hvilket faktisk er et forslag helt tilbage fra Det digitale Danmark-rapporten for nu over 15 måneder siden.
Det er vigtigt, at det offentlige er en dynamo i denne her udvikling, og derfor er det utroligt, at ministerens egne tal kan bekræfte, at 15 pct. af kommunerne i november 2000 ikke havde deres egen hjemmeside.
Vi tror på, at der kan spares en del penge, og at en masse service kan forbedres, hvis man bruger IT mere kreativt i kommunerne.
Derfor synes vi i Venstre, at der skal oprettes det, som andre har kaldt et best-practice-center, hvor kommunernes erfaring kan samles, og man på den måde kan være med til at dele den viden, der er om, hvordan man bedst integrerer IT og også sørger for, at de strukturer, der er bag ved i kommunerne, bliver ændret og tilpasset.
Ligeledes vil vi gerne i Venstre have, at der laves en plan for udbredelse af digital signatur, da det er utrolig vigtigt, hvis vi skal bruge den digitale signatur, at der så er noget at bruge den til, at der er et marked.
Kort sagt, kære minister, kan vi ikke gøre det lidt bedre også på IT-området?